b'\n_START_ARTICLE_\nIrgun\n_START_PARAGRAPH_\nIrgun (polno ime: \xd7\x94\xd7\x90\xd7\xa8\xd7\x92\xd7\x95\xd7\x9f \xd7\x94\xd7\xa6\xd7\x91\xd7\x90\xd7\x99 \xd7\x94\xd7\x9c\xd7\x90\xd7\x95\xd7\x9e\xd7\x99 \xd7\x91\xd7\x90\xd7\xa8\xd7\xa5 \xd7\x99\xd7\xa9\xd7\xa8\xd7\x90\xd7\x9c, Ha-Irgun Ha-Tzvai Ha-Leumi b-Eretz Yisrael, oz. Narodna voja\xc5\xa1ka organizacija dr\xc5\xbeave Izrael) je bila sionisti\xc4\x8dna paravoja\xc5\xa1ka organizacija, ki je delovala v britanskem mandatu za Palestino med leti 1931 in 1948. Irgun je bil veja ve\xc4\x8dje organizacije Hagana in je deloval do leta 1948, ko so bile ustanovljene Izraelske obrambne sile._NEWLINE_Med najbolj znane akcije Irguna sodita bombni napad na hotel King David v Jeruzalemu, ki je bil sede\xc5\xbe britanske oblasti, in napad na arabsko vas Deir Yassin._NEWLINE_Irgun je bil predhodnik izraelske politi\xc4\x8dne stranke Herut (Svoboda), ki se je kasneje preimenovala v Likud, najve\xc4\x8djo desnosredinsko politi\xc4\x8dno stranko v Izraelu.\n_START_SECTION_\nNastanek organizacije in za\xc4\x8detki\n_START_PARAGRAPH_\nJudje, ki so se po objavi Balfourjeve deklaracije pri\xc4\x8deli intenzivneje naseljevati na ozemlju Palestine, so bili \xc5\xbee od za\xc4\x8detka tar\xc4\x8da arabskih napadov in so zato leta 1920 po nemirih ustanovili organizacijo Hagana, ki je nato uspe\xc5\xa1no prepre\xc4\x8dila nasilje Arabcev leto kasneje. Hagana je bila strogo obrambna organizacija, ki jo je vodila judovska delavska stranka Histadrut._NEWLINE_Leta 1929 so Arabci za\xc4\x8deli z mno\xc5\xbei\xc4\x8dnimi napadi na Jude, in sicer najprej v Jeruzalemu, nato pa tudi v Hebronu in nekaterih drugih mestih. Hagano so ti napadi popolnoma presenetili in v tednu nemirov je bilo ubitih kar 133 Judov. To je med nekaterimi pripadniki Hagane spro\xc5\xbeilo veliko ogor\xc4\x8denje in zahtevali so, da Hagana postane bolj militantna ter da pri\xc4\x8dne s povra\xc4\x8dilnimi akcijami proti Arabcem, ki so pasivnost Hagane smatrali kot \xc5\xa1ibkost. To ni bilo po volji judovskih voditeljev, ki so akcije Hagane precej omejevali na defenzivne akcije._NEWLINE_Odstavitev Haganinega poveljnika za jeruzalemsko okro\xc5\xbeje Avrahama Tehomija je povzro\xc4\x8dila, da se mu je pridru\xc5\xbeilo mnogo poveljnikov drugih okro\xc5\xbeij. Skupaj so tako ustanovili novo voja\xc5\xa1ko organizacijo, ki se je sprva imenovala Hagana Bet, kasneje se je preimonovala v Irgun. Ta je temeljila na idejah sionisti\xc4\x8dnega revizionizma, ki ga je utemeljil Zeev Jabotinski. Jabotinski je zagovarjal idejo ustanovitve judovske dr\xc5\xbeave v Palestini, pri \xc4\x8demer bi bila potrebna mo\xc4\x8dna judovska voja\xc5\xa1ka organizacija, ki bi odvra\xc4\x8dala arabske napade in zagotovila dolgoro\xc4\x8dni obstoj judovske dr\xc5\xbeave._NEWLINE_Organizacija je sprva imela veliko te\xc5\xbeav, saj ni imela sredstev za svoje delovanje. Delavska stranka Histadrut je poleg tega pripadnike Irguna odpu\xc5\xa1\xc4\x8dala, ali pa jih ni hotela zaposliti, saj je imela pod nadzorom tudi zavod za zaposlovanje. Irgun je sprva deloval le v Jeruzalemu in pridobil mnogo izobra\xc5\xbeenih Judov, ki so sodelovali pri razvoju gibanja in v naslednjih dveh letih so nastale tudi podru\xc5\xbenice v ve\xc4\x8djih judovskih mestih, kot so Tel Aviv, Haifa in Safed, mo\xc4\x8dno podporo pa je Irgun imel tudi iz vrst organizacije Betar._NEWLINE_Z nara\xc5\xa1\xc4\x8dajo\xc4\x8do protijudovsko politiko v Evropi v sredini 30. let 20. stoletja je \xc5\xa1tevilo Judov v Palestini za\xc4\x8delo strmo nara\xc5\xa1\xc4\x8dati, kar je leta 1936 privedlo do vsesplo\xc5\xa1ne arabske vstaje, ki je s presledki trajala kar tri leta. Ker Irgun za \xc5\xa1ir\xc5\xa1e posredovanje ni imel sredstev, se je Tehomi odlo\xc4\x8dil, da delitev na dve voja\xc5\xa1ki organizaciji dolgoro\xc4\x8dno ne bo zagotavljala varnosti, zato se je leta 1937 pribli\xc5\xbeno s polovico pripadnikov Irguna in ve\xc4\x8dina vrhovnih poveljnikov vrnil k Hagani. Irgun je bil tako sestavljen ve\xc4\x8dinoma le \xc5\xa1e iz pripadnikov organizacije Betar, kar ga je precej oslabilo, vendar politi\xc4\x8dno ter ideolo\xc5\xa1ko poenotilo. Dodatne probleme je predstavljal tudi ukaz Jabotinskega, da naj se tudi Irgun vzdr\xc5\xbei napadov na Arabce, \xc4\x8deprav so slednji dostikrat izvajali teroristi\xc4\x8dne napade na Jude.\n_START_SECTION_\nObdobje pred 2. svetovno vojno\n_START_PARAGRAPH_\nIrgun je \xc5\xbee leta 1934 za\xc4\x8del z organizacijo priseljevanja Judov v Palestino. Zanje je bil organiziran ladijski prevoz, nato pa so bili diskretno razseljeni po razli\xc4\x8dnih judovskih naselbinah tako, da jih Britanci niso opazili. Poleg tega so bile v Evropi ustanovljene podru\xc5\xbenice Irguna, katerih namen je bilo voja\xc5\xa1ko urjenje Judov in priprava na njihovo selitev v Palestino. Pri tem je bil najbolj dejaven pripadnik Irguna Avraham Stern. Judovska agencija in ostale judovske organizacije tedaj pri tem \xc5\xa1e niso sodelovale, saj so verjele, da bodo Britanci v prihodnosti dovolili legalno priseljevanje Judov._NEWLINE_Poleg tihotapljenja Judov v Palestino je Irgun pri\xc4\x8del tudi z napadi na Arabce z bombami in strelnim oro\xc5\xbejem. 14. novembra 1937 je Irgun izvedel niz povra\xc4\x8dilnih akcij proti Arabcem, s \xc4\x8dimer je kon\xc4\x8dal politiko pasivnega delovanja proti arabskim napadom. Napadi so povzro\xc4\x8dili obsodbo s strani Judovske agencije. Kar nekaj pripadnikov Irguna so med akcijami zajeli Britanci, Arabci pa so po teh akcijah postali previdnej\xc5\xa1i in niso ve\xc4\x8d izvajali toliko napadov na judovske naselbine._NEWLINE_Leta 1938 je vrhovni poveljnik Irguna postal David Raziel, ki je za\xc4\x8del tudi z na\xc4\x8drtnim voja\xc5\xa1kim urjenjem pripadnikov. Bil je tudi avtor mnogih voja\xc5\xa1kih priro\xc4\x8dnikov, ki so bili pri urjenju v veliko pomo\xc4\x8d._NEWLINE_17. maja 1939 so Britanci objavili na\xc4\x8drt o omejitvi judovskega priseljevanja, kar je med Judi povzro\xc4\x8dilo veliko ogor\xc4\x8denje. Ravno tako z njim niso bili zadovoljni Arabci, katerim se je na\xc4\x8drt zdel premalo radikalen. Zaradi ponovnega arabskega nasilja je Jabotinski pristal na akcije proti Arabcem, zato je s povra\xc4\x8dilnimi akcijami in organizacijo ilegalnega priseljevanja pri\xc4\x8dela tudi Hagana._NEWLINE_Zaradi uvedbe priselitvenih kvot se je pri\xc4\x8delo obdobje napadov na britansko infrastrukturo, kar je okrepilo britanske operacije proti Irgunu in mnogo vodilnih pripadnikov, vklju\xc4\x8dno z Davidom Razielom, je bilo aretiranih. Obdobje napadov se je kon\xc4\x8dalo z za\xc4\x8detkom druge svetovne vojne, saj Irgun ni \xc5\xbeelel ote\xc5\xbeiti britanskih prizadevanj v boju proti nacisti\xc4\x8dni Nem\xc4\x8diji, ki so jo Judje ravno tako smatrali kot veliko gro\xc5\xbenjo. Po tej deklaraciji in pripravljenosti Irguna pri boju proti nacistom v Evropi so Britanci pri\xc4\x8deli po\xc4\x8dasi izpu\xc5\xa1\xc4\x8dati zajete pripadnike Irguna.\n_START_SECTION_\nObdobje med vojno\n_START_PARAGRAPH_\nPremirje z Britanci ni bilo v\xc5\xa1e\xc4\x8d vsem pripadnikom Irguna. Skupina, zbrana okrog Avrahama Sterna, je menila, da je z akcijami proti Britancem potrebno ne glede na razmere nadaljevati, kar je leta 1940 pripeljalo do odcepitve dela pripadnikov Irguna. Nastala je organizacija Borci za svobodo Izraela, znana tudi kot Lehi._NEWLINE_Britanci so maja 1941 prosili Irgun za operacijo v kateri bi minirali naftno rafinerijo v Bagdadu, ki je bila klju\xc4\x8dna za oskrbo nem\xc5\xa1ke Luftwaffe z gorivom. Po prihodu v Irak je bil ob nem\xc5\xa1kem zra\xc4\x8dnem napadu David Raziel ubit, zato je razvoj Irguna zastal za dobro leto._NEWLINE_V letih 1942 in 1943 je postalo jasno, da se vojna sre\xc4\x8da obra\xc4\x8da na stran zaveznikov. Obenem so Palestino dosegle tudi novice o holokavstu, kar pa ni spremenilo britanskega stali\xc5\xa1\xc4\x8da do priseljevanja Judov. V nekaterih primerih so Britanci prispele Jude vrnili v Evropo, \xc4\x8deprav jih je tam \xc4\x8dakala prakti\xc4\x8dno gotova smrt. Zato so se znotraj Irguna pojavljale vedno glasnej\xc5\xa1e zahteve po kon\xc4\x8danju premirja z Britanci._NEWLINE_Leta 1943 je vodenje Irguna prevzel Menahem Begin. Begin je vzpostavil nov general\xc5\xa1tab, napovedal takoj\xc5\xa1en konec premirja z Britanci in napovedal lo\xc4\x8ditev organizacije od revizionisti\xc4\x8dne ideologije. 1. februarja 1944 je Irgun napovedal odpor proti Britancem. Prvi cilji Irgunovih napadov so bili britanski uradi za priseljevanje in policijske postaje, napadi na voja\xc5\xa1ke cilje pa so bili odlo\xc5\xbeeni do konca vojne. Da bi se izognili nepotrebnim \xc5\xbertvam, je Irgun pred napadi opozoril britansko osebje in lokalno prebivalstvo, naj se ne zadr\xc5\xbeuje v bli\xc5\xbeini britanskih uradov._NEWLINE_Napadi so povzro\xc4\x8dili obsodbo s strani Judovske agencije, ki si ni \xc5\xbeelela poglabljati konflikta z Britanci. Zahtevala je, da se Irgun podredi njenim zahtevam in napovedala za\xc4\x8detek akcij proti Irgunu,v kolikor slednji ne preneha z aktivnostmi._NEWLINE_Novembra 1944 sta dva pripadnika Lehija v Kairu umorila lorda Moyna, zaradi \xc4\x8desar je Hagana s pomo\xc4\x8djo Britancev pri\xc4\x8dela t.i. sezono lova na pripadnike Irguna. Begin je zato pripadnike Irguna pozval k umiritvi razmer, da ne bi izzval dr\xc5\xbeavljanske vojne med Judi. Mnogi pripadniki Irguna so bili aretirani, ravno tako pa so bili aretirani mnogi prista\xc5\xa1i sionisti\xc4\x8dnega revizionizma, ki je \xc5\xa1el Judovski agenciji mo\xc4\x8dno v nos. Akcija je \xc5\xa1la tako dale\xc4\x8d, da so celo Britanci Judovsko agencijo obto\xc5\xbeili na\xc4\x8drtnega odstranjevanja politi\xc4\x8dne opozicije._NEWLINE_Po mno\xc5\xbei\xc4\x8dnih aretacijah se je organizacija opomogla in Irgun je spomladi 1945 ponovno pri\xc4\x8del z napadi na britanske cilje.\n_START_SECTION_\nObdobje po vojni\n_START_PARAGRAPH_\nSpomladi 1945 je bila druga svetovna vojna blizu konca in judovski voditelji so upali, da bodo Britanci odpravili omejitve priseljevanja v Palestino, kar pa se ni zgodilo. Judovska agencija je zato prenehala lov na pripadnike Irguna in napovedala ustanovitev enotnega judovskega odporni\xc5\xa1kega gibanja, v katerem bi sodelovale vse tri organizacije - Hagana, Irgun in Lehi. Zdru\xc5\xbeeno odporni\xc5\xa1ko gibanje je bilo ustanovljeno oktobra 1945 in je novembra izvedlo prvo skupno akcijo, in sicer miniranje \xc5\xbeelezni\xc5\xa1kih tirov na ve\xc4\x8d mestih v Palestini. Odporni\xc5\xa1ko gibanje je napadlo tudi glavne mostove in ve\xc4\x8d letali\xc5\xa1\xc4\x8d, ter napadalo voja\xc5\xa1ke postojanke z namenom zbiranja britanskega oro\xc5\xbeja._NEWLINE_V povra\xc4\x8dilo so Britanci spro\xc5\xbeili ve\xc4\x8d operacij. Najbolj znana med njimi je bila Operacija Agatha, v kateri je bilo aretiranih na tiso\xc4\x8de Judov in tudi pripadnikov Judovske agencije. Britanci so zasegli tudi veliko koli\xc4\x8dino dokumentov, v katerih so bile tudi zaupne informacije in jih odnesli na sede\xc5\xbe britanske uprave v hotel King David v Jeruzalemu._NEWLINE_Zajeti dokumenti so vsebovali veliko koli\xc4\x8dino obremenilnih informacij, ki bi lahko razkrile notranjo organizacijo odporni\xc5\xa1kega gibanja in tudi vpletenost judovskih voditeljev. Irgun je 22. junija 1946 v restavracijo v kavarno v pritli\xc4\x8dju hotela skrivaj podstavil eksploziv, eksplozija pa je povzro\xc4\x8dila uni\xc4\x8denje ju\xc5\xbenega krila hotela. Ker Britanci kljub telefonskemu opozorilu niso evakuirali hotela, je bilo ubitih 91 ljudi. Akcija je mo\xc4\x8dno omajala moralo Britancev in uni\xc4\x8dila \xc5\xa1tevilne pisarne, zaradi \xc4\x8desar je bilo vodenje Palestine dodatno ote\xc5\xbeeno. Napad \xc5\xa1e danes velja za enega najsmrtonosnej\xc5\xa1ih teroristi\xc4\x8dnih napadov v zgodovini._NEWLINE_Zaradi verjetnosti dodatnih represivnih ukrepov Britancev je Judovska agencija razpustila zdru\xc5\xbeeno odporni\xc5\xa1ko gibanje, zato se je Irgun znova moral boriti sam, oziroma v povezavi z Lehijem. Napadi so se nadaljevali, Irgun pa je prvi\xc4\x8d aktiviral tudi svoje celice v Evropi._NEWLINE_31.oktobra 1946 so pripadniki Lehija razstrelili pro\xc4\x8delje britanskega veleposlani\xc5\xa1tva v Rimu. V naslednjih akcijah so pripadniki Irguna nastavili eksploziv pred hotel Sacher na Dunaju, kjer je bil sede\xc5\xbe britanskega poveljstva, miniran pa je bil tudi vlak z britanskimi vojaki. So\xc4\x8dasno z voja\xc5\xa1kimi operacijami je Irgun vodil tudi lobiranje v ZDA, s katerim je \xc5\xbeelel pridobiti naklonjenost politi\xc4\x8dnega vodstva, pa tudi ameri\xc5\xa1kih Judov. Begin je z bojem proti Britancem in anga\xc5\xbeiranjem mnenja svetovne javnosti dogajanje v Palestini s hkratnim opominjanjem na holokavst izpostavil do te mere, da je podpora ustanovitvi judovske dr\xc5\xbeave za\xc4\x8dela nara\xc5\xa1\xc4\x8dati._NEWLINE_Decembra 1946 je Irgun ugrabil ve\xc4\x8d britanskih vojakov, ki so bili nato prebi\xc4\x8dani kot povra\xc4\x8dilo za bi\xc4\x8danje \xc5\xa1tirih pripadnikov Irguna, ki so bili zajeti nekaj dni prej. Julija naslednje leto je Irgun zajel dva britanska voja\xc5\xa1ka obve\xc5\xa1\xc4\x8devalca, Clifforda Martina in Mervyna Paicea, ki sta bila nato obe\xc5\xa1ena kot povra\xc4\x8dilo za usmrtitev treh pripadnikov Irguna. Oba dogodka sta spro\xc5\xbeila proteste v Veliki Britaniji, zahteve britanske javnosti po umiku iz Palestine pa so se okrepile.\n_START_SECTION_\nDelitev Palestine in dr\xc5\xbeavljanska vojna\n_START_PARAGRAPH_\nPo objavi resolucije ZN o delitvi Palestine na judovsko in arabsko dr\xc5\xbeavo je pri\xc5\xa1lo do arabske vstaje in s tem do polletne dr\xc5\xbeavljanske vojne v Palestini. Arabci so izvajali mno\xc5\xbei\xc4\x8dne bombne napade na judovske zgradbe in tr\xc5\xbenice, poleg tega pa so vzpostavili nadzor nad prakti\xc4\x8dno vsemi glavnimi cestami med naselji. Ceste v Jeruzalem so bile popolnoma blokirane in prebivalstvo je pri\xc4\x8delo stradati. Hagana je poskusila preboj v Jeruzalem, vendar je pri tem utrpela velike izgube, zato je nadaljnje poskuse prodora opustila._NEWLINE_Zaradi tega sta Irgun in Lehi 6. aprila 1948 pri\xc4\x8dela z operacijo, katere cilj je bil sprostitev cest do Jeruzalema. Pred napadom so obve\xc5\xa1\xc4\x8devalci potrdili velike koli\xc4\x8dine oro\xc5\xbeja v vasi Deir Yassin in prisotnost oboro\xc5\xbeenih Arabcev iz sosednjih dr\xc5\xbeav, zato je bila vas prva tar\xc4\x8da napada. Kljub mo\xc4\x8dnemu arabskemu odporu je pripadnikom Irguna in Lehija uspelo zavzeti Deir Yassin, ki je bil v bojih mo\xc4\x8dno uni\xc4\x8den. Branilce, ki se niso \xc5\xbeeleli vdati, so pobili, preostale civiliste pa izgnali. Glas o zavzetju Deir Yassina in nadaljnje gro\xc5\xbenje z eliminacijo Arabcev je v nadaljevanju dr\xc5\xbeavljanske vojne povzro\xc4\x8dilo, da so se v ostalih krajih z arabskim prebivalstvom mnogi arabski branilci in civilisti umaknili brez boja, kar je olaj\xc5\xa1alo judovsko napredovanje in povzro\xc4\x8dilo mno\xc5\xbei\xc4\x8dno izseljevanje Arabcev._NEWLINE_Ena ve\xc4\x8djih bitk Irguna je bila bitka za Jafo, ki se je pri\xc4\x8dela 24. aprila 1948. V tej bitki so se pripadniki Irguna spopadli tudi z britanskimi silami, ki jim kljub oklepnikom in te\xc5\xbekemu oro\xc5\xbeju ni uspelo pregnati pripadnikov Irguna._NEWLINE_14. maja 1948 so Jeruzalem zapustile zadnje britanske sile in pripadniki Irguna so pri\xc4\x8deli z zasedbo predelov, ki so jih zapustili Britanci. Pet dni kasneje so Jeruzalem napadle arabske sile iz Jordanije in pri\xc4\x8dela se je bitka za Jeruzalem._NEWLINE_Junija 1948 je izraelsko vodstvo pozvalo Irgun k razpustitvi in k vklju\xc4\x8ditvi v Izraelske obrambne sile. Medtem pa je bila na poti ladja Altalena, ki jo je \xc5\xa1e pred razglasitvijo neodvisnosti Izraela kupil Irgun in je preva\xc5\xbeala oro\xc5\xbeje in vojake. Ladja je zaradi zamud v Izrael prispela 20. junija, posledi\xc4\x8dno pa je pri\xc5\xa1lo do konflikta med Irgunom in Izraelskimi obrambnimi silami, ki je Irgun obto\xc5\xbeil samovoljnega tihotapljenja oro\xc5\xbeja. Ker Irgun ni \xc5\xbeelel predati ladje in oro\xc5\xbeja, s katerim je \xc5\xbeelel najprej oskrbeti judovske branilce Jeruzalema (ti so bili ve\xc4\x8dinoma iz vrst Irguna), je pri\xc5\xa1lo do spopada, v katerem je padlo 16 pripadnikov Irguna in trije pripadniki Izraelskih obrambnih sil. Begin je kljub temu uspel umiriti situacijo, ki bi lahko ponovno pripeljala do konflikta znotraj judovske skupnosti._NEWLINE_20. septembra je bil Irgun pod prisilo izraelske vlade kon\xc4\x8dno razpu\xc5\xa1\xc4\x8den in vklju\xc4\x8den v Izraelske obrambne sile.\n_START_SECTION_\nOrganizacija\n_START_PARAGRAPH_\nIrgun je uporabljal dokaj zapleten na\xc4\x8din nova\xc4\x8denja novih \xc4\x8dlanov. Sprejemal je le tiste, ki so bili znani obstoje\xc4\x8dim pripadnikom organizacije. Novinci so bili izpostavljeni strogemu zasli\xc5\xa1evanju z namenom izlo\xc4\x8ditve kandidatov, ki niso bili pripravljeni dovolj zavzeto slediti ciljem organizacije, ravno tako je bila s tem prakti\xc4\x8dno izni\xc4\x8dena mo\xc5\xbenost, da se v organizacijo vtihotapijo vohuni. Temu je sledilo ve\xc4\x8dmese\xc4\x8dno teoreti\xc4\x8dno usposabljanje, kjer so se kandidati seznanili z ideologijo, temu pa je sledilo voja\xc5\xa1ko urjenje, ki se je izvajalo na skrivaj. Velik poudarek je bil na taktiki delovanja manj\xc5\xa1ih enot, organizirali pa so tudi te\xc4\x8daje za obve\xc5\xa1\xc4\x8devalce. Poleg lastnega programa urjenja je Irgun nova\xc4\x8dil tudi Jude s predhodnimi voja\xc5\xa1kimi izku\xc5\xa1njami. Mnogi so bili predhodno pripadniki Hagane ali britanskih sil oz. partizanskih gibanj v okupirani Evropi. Nekateri pripadniki so z namenom pridobitve izku\xc5\xa1enj vstopili tudi v vrste Palestinske policije in tako po\xc5\xa1iljali Irgunu obve\xc5\xa1\xc4\x8devalne podatke. Ti pripadniki so organizaciji zelo pomagali s svojimi izku\xc5\xa1njami. Pripadniki Irguna so bili razporejeni v majhne celice in so poznali le pripadnike v svoji celici, ne pa tudi v drugih. Namen tega je bilo zavarovanje celotne organizacije v primeru zajetja katerega od pripadnikov. Prakti\xc4\x8dno vsi pripadniki so bili prostovoljci, ki so sicer opravljali obi\xc4\x8dajno delo, le manj\xc5\xa1i del pripadnikov je bil stalno vpet v dejavnost organizacije._NEWLINE_Irgun je po za\xc4\x8detku 2. svetovne vojne vzpostavil tudi podru\xc5\xbenice v Evropi in organiziral skupine za boj proti nacistom ter mre\xc5\xbee za transport judovskih beguncev v Palestino. Organizacija je postavila tudi skrivne tovarne oro\xc5\xbeja in delov oro\xc5\xbeij, \xc4\x8deprav je glavnino oro\xc5\xbeja dobila s krajo britanskim silam.'